Document ID: 32011R0656

KOMISIJOS REGLAMENTAS (ES) Nr. 656/2011
2011 m. liepos 7 d.
kuriuo įgyvendinamos Europos Parlamento ir Tarybos reglamento (EB) Nr. 1185/2009 dėl pesticidų statistikos nuostatos dėl veikliųjų medžiagų apibrėžčių ir sąrašo
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 1185/2009 dėl pesticidų statistikos (1), ypač į jo 5 straipsnio 2 ir 3 dalis,
kadangi:
(1)
Reglamentu (EB) Nr. 1185/2009 nustatoma nauja palyginamos Europos pesticidų pardavimo ir naudojimo statistikos rengimo sistema;
(2)
pagal Reglamento (EB) Nr. 1185/2009 5 straipsnio 2 dalį reikia nustatyti termino „naudojimo plotas“, nurodyto minėto reglamento II priedo 2 skirsnyje, apibrėžtį, nes palyginimo tikslais šis terminas turėtų būti suprantamas ir taikomas vienodai visoje Sąjungoje;
(3)
pagal Reglamento (EB) Nr. 1185/2009 5 straipsnio 3 dalį Komisija turėtų reguliariai ir bent kas penkerius metus keisti medžiagų, kurioms taikomas tas reglamentas, sąrašą ir jų klasifikaciją pagal produktų kategorijas ir chemines klases, kaip nurodyta III priede. Minėto reglamento priede pateiktą sąrašą būtina atnaujinti (paskutinį kartą jis atnaujintas 2006 m.), numatant jį taikyti 2010-2015 m. laikotarpiui;
(4)
dėl medžiagų skaičiaus ir tinkamų sudedamųjų dalių nustatymo ir klasifikavimo sudėtingumo nacionalinėms statistikos institucijoms sunku taikyti būtinas priemones informacijai apie naudojimą ir tiekimą rinkai rinkti. Todėl į sąrašą reikėtų traukti tik medžiagas, kurioms viena arba abi pagrindinės tarptautiniu mastu pripažintos cheminių sudėtinių medžiagų arba pesticidų registravimo institucijos - Amerikos chemijos draugijos cheminių medžiagų santrumpų tarnyba (CAS) ir Bendroji tarptautinė pesticidų analizės tarnyba (CIPAC) - (pri)skyrė identifikacinį numerį;
(5)
šiame reglamente numatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1185/2009 II priedo 2 skirsnyje nurodytas „naudojimo ploto“ terminas reiškia pagrindinį naudojimo plotą, apibrėžiamą kaip „fizinis pasėlių plotas, kuriame bent vieną kartą naudota nurodyta aktyvioji medžiaga, nepriklausomai nuo to, kiek kartų buvo naudota“.
2 straipsnis
Reglamento (EB) Nr. 1185/2009 III priedas pakeičiamas šio reglamento priedu.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. liepos 7 d.

Labels: 12
19
6